Никола Вапцаров
Елтепска

chitanka.info

На Елтепе дими мъгла.

Далече някъде във ниското

са моите села,

окъпани във слънце, като в приказка.

А доле плиснала водите,

притиснати в скали и клек,

като човек

приказва с мене Глазне.

Разказва ми, че там една жена,

съсухрена от скръб и от тревога,

ме чака да се върна у дома

и още, още ме обича много.

Разказва ми как с поглед замъглен

тя всеки пътник пита простодушно

дали ще се завърна някой ден.

И аз мълча, мълча, мълча и слушам.

Отсреща боровия хълм

събаря облачни грамади.

Просветва. После пада гръм.

И във очите блясва радост…

Издание: Никола Вапцаров. Съчинения, „Български писател“, С. 1979, под редакцията на Бойка Вапцарова

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.